Denne siste reisen hennes fra Kina gikk via USA blant annet for å besøke søsknene hennes som hadde flyttet dit mange år tidligere. Da hun kom til Norge sommeren 1932, flyttet hun inn hos foreldrene som hadde flyttet til Fana. Da var foreldrene 85 og 82 år gamle. Maries søster Kaia, som hadde vært helsesvak og bodd hjemme hele livet, hadde tatt vare på foreldrene helt til da, men nå var Kaia blitt så syk at hun ikke kunne gjøre det lenger. Derfor ble det Maries oppgave å se til foreldrene og den syke søsteren.